Ці, напрыклад, Валянціна Паўлаўна Чудаева. Яна пайшла дабравольцам на фронт у 17 гадоў, стала камандзірам гарматнага разліку зенітнай артылерыі. Прайшла агнявымі дарогамі Калінінскага, Карэльскага, Заходняга і 2-га Беларускага фронту. Удзельнічала ў вызваленні Мінска. Перамогу сустрэла ў Польшчы, на мяжы з Усходняй Прусіяй. Сёння ёй ужо 91 год, а Валянціна Паўлаўна, нягледзячы на старыя раны, цяжкія працоўныя пасляваенныя гады, па-ранейшаму вясёлая і абаяльная.